सिरिफ एकेच रात मं एक लाख रूपिया के नुकसान, ताईबाई घुले अंदाजा लगाय हवय.
42 बछर के ताईबाई अपन गाँव ले करीबन 3 कोस (किमी) दूरिहा भलवानी मं रहिस, तभेच भारी बरसात सुरु हो गे. गड़ेरिन ताईबाई कहिथे, "संझा 5 बजे ले पानी बरसे ला सुरु हो गे अऊ आधा रात के भारी तेज हो गे." हालेच मं जोताय खेत जल्दीच फील गे अऊ चिखला बन गे रहिस, अऊ करीबन 200 मवेसी के गोहड़ी ला चिखला मं किंदरे मुस्किल होवत रहय.
खास करके सतारा मं भारी बरसात होय रहिस, 2 दिसंबर 20 21 मं येकर अधिकतर तालुका मन मं 100 मिमी के करीबन बरसात दरज करे गे रहिस.
बरसात सुरु होय बखत वो ह 4 कोस (13 किमी) दूरिहा भांडगांव मं रहिस. गंगाराम अपन 200 मवेसी के गोहड़ी ले 13 ठन ला तऊन रात गँवा दीस, ये मं 7 जवान मेढ़ा, पांच ठन पिल्ला अऊ एक ठन छेरी रहिस. बीमार मवेशी मन के दवई-पानी मं 5,000 रुपिया खरचा करिस, फेर कछु घलो काम नई आइस.
ताईबाई अऊ गंगाराम ढेबे धनगर समाज ले आंय, जऊन ह महाराष्ट्र मं गड़रिया जनजाति के रूप मं सूचीबद्ध हवय. वो बड़े पइमाना मं अहमदनगर जिला मं अऊ ओकर तीर-तखार मं रहिथें, जिहां मेढ़ा के बड़े अबादी हवय.
धूपकल्ला मं जब पानी अऊ चारा के कमी हो जाथे, त ताईबाई जइसने गड़रिया मन उत्तरी कोंकण इलाका के पालघर अऊ ठाणे जिला के दहानू अऊ भिवंडी मं चले जाथें. वो छे महिना तक ले बहिर मं रहिथें, बरसात सुरु होय के बाद लहूंटथें; ये नान जानवर कोंकड़ इलाका के भारी बरसात ले जूझे नई सकंय.
ओकर अनुमान के मुताबिक अकेल्ले भालवानीच मं 300 मेढ़ा मर गीन. महाराष्ट्र देश भर मं 27 लाख मेढ़ा के संग सातवाँ जगा मं हवय.
ताईबाई अपन मवेसी मन ला खेत मं एक ठन बाड़ा मं रखथे, खेत के कोनहा मं खास तरीका के गांठ बांधके कामचलाऊ बाड़ा जइसने बनाथें. ओकर मेढ़ा-छेरी सुस्तावत हवंय अऊ चरत हवंय. "हमन ला अपन मवेसी मन ला चरे सेती दूरिहा तक ले रेंगे ला परथे," वो अपन पाछू डहर के गोहड़ी डहर आरो करत कहिथे.
चरवाहा अऊ किसान मंन संग काम करेइय्या, गैर-सरकारी संगठन (एनजीओ) अंतरा के निदेशक घोटगे कहिथें, "नान नान लइका, खाय के जिनिस, जलावन लकरी अऊ मोबाइल फोन समेत वो मन के चीज बस अऊ मवेसी, खास करके कमजोर अऊ पिल्ला मवेशी, सब्बो खतरा मं रहिन." वो ह कहिथें के गड़रिया मन ला अपन अऊ अपन परिवार ला बचाय बर कतको किसिम के तनाव ला झेले ला परिस.
तब तक,ताईबाई, गंगाराम अऊ तुकाराम चारा, पानी अऊ ठीहा खोजत अपन गोहड़ी संग चलत रहिथें. वो मन कहिथें के आगू बढ़त रहे अऊ राज सरकार धन बरसात ले कऊनो घलो मदद धन राहत ला अगोरत नई बइठे रहे ह समझदारी आय.
